### INFORMAŢIE OPERATIVĂ

# cu privire la evoluţia social - economică a Republicii Moldova

**(conform datelor disponibile la 31.03.2019)**

**Produsul intern brut a crescut cu 4%** **și a însumat 190 mild. lei în anul 2018**. Valoarea adăugată brută creată în activitatea “Comerţul cu ridicata şi cu amănuntul, transport şi depozitare, hoteluri și restaurante” a avut cea mai mare influenţă asupra creşterii economice, asigurînd 29% din creșterea PIB; după care „Construcții” - 28% din creșterea PIB; și „Industria” a asigurat 16% din creștere, respectiv. Aceste trei activități au fost cele mai influente în anul 2018.

**Apar primele semne ale presiunilor inflaționiste.** În luna februarie 2019 rata inflației a constituit 1,7% față de decembrie 2018, înregistrînd o majorare de 1,5 p.p. comparativ cu rata inflației din aceeași perioadă a anului 2018. Rata anuală a inflaţiei a constituit 2,4%, fiind sub nivelul ţintă a inflaţiei stabilit de Banca Națională a Moldovei (5% +/- 1,5%).

**Leul moldovenesc s-a apreciat ușor față de dolar SUA, dar s-a depreciat față de Euro.** Moneda

naţională a marcat o depreciere de 0,1% faţă de dolarul SUA în termeni nominali (de la 17,14 lei pentru 1 dolar american la 01.01.2019 pînă la 17,16 lei la 28.02.2019). Faţă de Euro leul moldovenesc s-a depreciat cu 0,2%. Stocul activelor valutare de rezervă ale BNM la 28.02.2019 a atins o valoare de 2793,9 mil. dolari, micșorîndu-se cu 6,7% comparativ cu nivelul înregistrat la sfîrşitul anului 2018 şi cu 0,2% - faţă de situația la 28.02.2018.

**Masa monetară M3** la sfîrşitul lunii februarie 2019 a constituit circa 82,6 mild. lei şi s-a majorat cu 6,3% comparativ cu sfîrșitul lunii ianuarie a anului 2018. Evoluţia masei monetare M3 a fost determinată preponderent de majorarea cu 15,2% a volumului depozitelor la vedere. Situația în domeniul creditării se îmbunătățește: volumul creditelor noi acordate în lei în luna februarie 2019 a înregistrat o majorare de circa 1,6 ori față de ianuarie 2018 iar celor în valută străină – cu 11,2% .

**Primele două luni ale anului 2019 s-au încheiat cu un deficit de 837,3 mil.lei.** În ianuarie-februarie 2019 la bugetul public național au fost acumulate venituri în sumă de circa 8,4 mild. lei (cu 8,8% mai mult faţă de ianuarie-februarie 2018) și cheltuieli – 9,3 mild.lei (mai mult cu 20,4%). Cea mai mare parte din cheltuieli sunt direcționate spre protecția socială, dar cea mai mică – spre protecția mediului.

**Valoarea totală a datoriei de stat administrată de Guvern la 28 februarie 2019 a constituit circa 52 mild. lei**, în creștere cu 1,4% față de data similară a anului 2018. Datoria de stat internă s-a majorat cu 3%, iar datoria de stat externă – cu 0,1%. Deși pare destul de înalt, nivelul de îndatorare a țării se încadrează în parametrii de risc stipulați în Programul Managementul datoriei de stat pe termen mediu (2019-2021).

**Gradul de dependenţă a economiei naţionale de exterior rămîne înalt.** Conform datelor preliminare ale Balanţei de plăţi pentru 2018, deficitul contului curent a constituit 10,5% în raport cu PIB, transferurile persoanelor fizice (compensarea pentru muncă şi transferurile personale) – 16,2%, acumularea netă de pasive la investițiile străine directe – 2,1%, balanţa negativă a bunurilor şi serviciilor – 26%.

**Importurile de bunuri au avut un ritm de creștere mai mare decît exporturile.** În ianuarie 2019 exporturile s-au majorat cu 6,4%, iar importurile au scăzut - cu 0,5%. Soldul negativ al balanţei comerciale a constituit 138,1 mil.dolari SUA, faţă de 154,0 mil.dolari în ianuarie 2018. Gradul de acoperire a importurilor cu exporturi în ianuarie 2019 a constituit 62,9%, fiind mai mare cu 4,0 p.p. decît cel înregistrat în aceeași perioadă a anului 2018.

**Sectorul industrial a înregistrat o creștere modestă de 0,4% în ianuarie 2019.** Creșterea sectorului industrial a fost asigurată de producţia şi furnizarea de energie (+9,5%), industria prelucrătoare și industria extractivă înregistrând diminuări (-2,6% și -17,7%, respectiv).

**După 2 ani de creștere consecutivă, sectorul agricol a înregistrat suplimentar o creștere de 2,5%** (în preţuri comparabile) în anul 2018. Majorarea producţiei globale agricole a fost determinată, în special, de creșterea producţiei vegetale – cu 3,8%. Sectorul zootehnic rămâne în declin al doilea an consecutiv, înregistrând în 2018 o scădere de 1,1%.

**Investițiie în active imobilizate au crescut semnificativ, datorită intensificării investițiilor publice.** În anul 2018 volumul investițiilor s-a majorat cu 12,3% faţă de aceeași perioadă a anului precedent, însumând circa 24,2 mild. lei. Creșterea intensivă a investițiilor publice, îmbunătățirea situației creditare a economiei naționale, precum și evoluția în creștere a investițiilor agenților economici au determinat creşterea activităţii investiţionale din țară în anul 2018.

**Volumul serviciilor de transport au însumat 889,2 mii tone, majorându-se cu cu 3,2% în ianuarie 2019.** Creșterea respectivă a fost asigurată de mărirea volumului de mărfuri transportat pe cale feroviară (+14,8%) și aeriană (+16,2%). Întreprinderile de transport rutier și fluvial au înregistrat diminări a volumului de mărfuri transportate cu 5% și 40% respectiv.

**Comerţul interior de bunuri și servicii a fost în creștere în 2018, ceea ce demonstrează o intensificare a consumului din partea populației și agenților economici.** Volumul cifrei de afaceri în comerţul cu amănuntul a crescut cu 7,6% faţă de anul precedent, iar volumul cifrei de afaceri în servicii de piaţă prestate populaţiei - cu 10,9%.

**Cîştigul salarial mediu lunar brut** al unui salariat din economia naţională în 2018 a constituit 6446,4 lei şi s-a majorat în termeni nominali cu 13,2% faţă de anul 2017. În termeni reali salariul s-a majorat cu 9,9%. În sfera bugetară cîştigul salarial mediu lunar a constituit 5675,1 lei, fiind în creștere cu 14,6% față de 2017, iar în sectorul real – 6748,2 lei și s-a majorat cu 12,5%, respectiv.

**Cresc veniturile populației preponderent din contul prestațiilor sociale.** Veniturile disponibile lunare ale populaţiei în anul 2018 au constituit în medie pe o persoană 2383,1 lei, în creștere față de anul 2017 cu 6,2% în termeni nominali, iar în termeni reali – în creştere cu 3,1%. Cheltuielile medii lunare de consum ale populației au constituit în medie pe o persoană 2407,9 lei, fiind în creștere cu 7,0% în termeni nominali, iar în termeni reali – cu 3,9%. Aproape jumătate din veniturile sale populația cheltuie pentru procurarea produselor alimentare.

Valoarea medie a **pensiei lunare** în 2018 a fost 1709,23 lei și s-a majorat cu 11,9% față de aceeași dată a anului 2017 în termeni nominali. **Mărimea minimului de existență** pentru anul 2018 a constituit în medie pe lună pentru o persoană 1891 lei, fiind în creștere față 2017 cu 1,5%.

Rata **șomajului** (proporția șomerilor (conform BIM) în populația activă) la nivel de țară pentru anul 2018 a înregistrat 3,0%, fiind cu 1,1 p.p. mai joasă față de 2017. La oficiile forței de muncă în februarie 2019 au fost înregistrați circa 2,9 mii șomeri, fiind cu 11,6% mai puțini față de numărul acestora înregistrați în februarie 2018.

# Cadrul macroeconomic

**Produsul intern brut**

Pe parcursul anului 2018 a fost înregistrată o dinamică pozitivă în majoritatea sectoarelor economiei naționale. Evoluție pozitivă cu cel mai mare impact asupra creșterii economice se atestă la comerțul interior și investiții, în special a investițiilor publice. Industria automotive continuă să fie ramura cu cel mai mare impact asupra sectorului industrial. În același timp, creșterea reală a veniturilor populației a determinat creșterea consumului. Pe de altă parte, intensificarea comerțului exterior, și mai ales prevalarea importului asupra exportului conduce la adîncirea balanței comerciale negative, ceea ce sustrage din creșterea Produsului intern brut.

În anul 2018 Produsul intern brut (PIB) al Republicii Moldova a însumat 190 mild. lei în prețuri curente, și a marcat o expansiune de 4% (în termeni reali) față de anul 2017 (conform datelor preliminare). Activitățile care au generat cea mai mare creștere economică au fost comerțul interior, construcțiile și industria.

**PIB pe categorii de resurse în anul 2018**

|  |  |  |  |  |  |
| --- | --- | --- | --- | --- | --- |
| **PIB pe categorii de resurse**  | **În preţuri curente,**mil. lei | **Structura,** % | **În % faţă de perioada respectivă a anului precedent** | **Gradul de influenţă,** +/- | **Contribuția la creștere, în %** |
| **Valoarea adăugată brută**, total din care: | **164 179,4** | **86,4** | **104,2** | **3,6** | **91,0** |
| Agricultură, silvicultură și pescuit | 19 306,1 | 10,2 | 101,9 | 0,2 | 5,4 |
|  Industrie | 28 602,1 | 15,1 | 104,3 | 0,8 | 16,3 |
|  Construcții  | 15 050,5 | 7,9 | 116,0 | 1,1 | 27,8 |
|  Servicii | 101 220,8 | 53,3 | X | 1,7 | 41,6 |
| **Impozitele nete pe produse** | **25 836,9** | **13,6** | **102,7** | **0,4** | **9,0** |
|  |  |
| **Produsul intern brut** | **190 016,3** | **100** | **104,0** | **4,0** | **100** |

*Sursă: Biroul Național de Statistică*

Activitatea **comerţ cu ridicata şi cu amănuntul, transport şi depozitare, hoteluri și restaurante reprezintă activitatea** economică cu cel mai mare impact asupra creșterii economice. Din creșterea totală a PIB, **circa 29% se datorează comerțului interior**, Valoarea Adăugată Brută (VAB)[[1]](#footnote-1) creată în sector înregistrînd o creștere de 6%. Creșterile volumului mărfurilor comercializate reflectă o creştere a cererii de mărfuri din partea agenților economici și a populației. Cererea din partea agenților economici are la bază o activitate mai intensă în sectorul real și sectorul de prestare a serviciilor, precum și o activitate investițională mult mai accelerată comparativ cu anii precedenți. Cîștigurile salariale, care reprezintă cea mai importantă sursă de venituri, au înregistrat o creștere reală de circa 10% și au determinat creșterea cererii finale din partea populației.

De asemenea, activitatea de **construcții** a avut impact simțitor asupra creșterii economice. Valoarea adăugată brută creată în acest sector a înregistrat o creștere de 16%, **asigurînd circa 28% din creșterea PIB.** Întreprinderile cu genul principal de activitate „Construcţii” au efectuat lucrări în antrepriză în valoare de 11,1 mild. lei, cu 14,5% mai mult, înregistrând creșteri ale investițiilor în toate tipurile de active: clădiri rezidențiale (+7,4%), clădiri nerezidențiale (+11,8%) și construcții inginerești (+20,3%). Construcțiile inginerești sunt definite ca construcţii care au ca scop crearea condiţiilor pentru realizarea activităţilor de producţie, prestare servicii, desfășurarea activităților social-culturale. La ele se referă drumurile, străzile, rețelele de alimentare cu apă şi canalizare, căile ferate, podurile, sistemele de încălzire, irigație, etc. După tipurile de lucrări efectuate de agenții economici respectivi, au crescut volumul lucrărilor de construcţii noi (+9,3%), lucrările de reparații capitale (+25,7%) și lucrările de întreținere și reparații curente (+13,7%).

Pozitiv a contribuit la creșterea PIB și **sectorul industrial**, în special industria prelucrătoare. În trendul celor mai progresive ramuri industriale care au determinat creșterea sectorului industrial în anul 2018 se evidențiază: industria automotive, și anume producerea de fire și cabluri electrice, de piese pentru autovehicule și motoare (cu o contribuție de circa 38% la creșterea producției industriale); producția și furnizarea de energie (32%), industria produselor din minerale nemetalice (sticlă, articole din beton, ciment si ipsos) (23%); industria ușoară (fabricarea îmbrăcămintei, încălțămintei, piei și alte textile) (24%); industria de prelucrare şi conservare a cărnii (16%), fabricarea băuturilor (10%); fabricarea mobilei (7% p.p.). Aceste subsectoare, dar și cererea internă și externă solidă pentru unele produse industriale au condus la majorarea VAB în industrie cu 4,3% comparativ cu anul 2017, iar **contribuția acesteia la creşterea PIB a fost de circa 16%**. Extinderea activității Zonelor Economice Libere, în special în ramura industriei automotive, deschiderea piețelor externe și valorificarea oportunităților oferite de acordurile de cooperare economică internațională sunt alți factori care au contribuit la intensificarea activității industriale.

Sectorul **informații și comunicații** devine tot mai atractiv pentru investitori. VAB obținută de acest sector a înregistrat o creștere de 4,3% și o contribuție la creșterea PIB de 5,2%. Rezultatele evidențiate se datorează inclusiv creării Parcului pentru tehnologia informaţiei ”MOLDOVA IT PARK”. Scopul principal al Parcului este de a crea o platformă organizațională cu un set de mecanisme şi facilități inovative necesare pentru impulsionarea creșterii industriei tehnologiei informației, crearea de noi locuri de muncă şi atragerea investițiilor locale şi străine.

Printre **alte sectoare** cu impact pozitiv asupra creșterii economice în anul 2018 pot fi menționate: artă, activități de recreere și de agrement (+5,6%), activități profesionale, științifice și tehnice (+2,4%), activități financiare și de asigurări (+1,8%), tranzacții imobiliare (+1,2%), aceste activități asigurînd 8,9% din creșterea totală a PIB.

Intensificarea consumului intern, precum și îmbunătățirea administrării fiscale, a contribuit la creşterea *impozitelor nete pe produs* (impozite minus subvenții) cu 2,7%. Ca rezultat, contribuţia impozitelor nete pe produs la majorarea PIB a fost de 0,4 p.p. (sau 9% din creștere).

**PIB pe categorii de utilizări în anul 2018**

| **PIB pe categorii de utilizări**  | **În preţuri curente,**mil. lei | **Structura,** % | **În % faţă de perioada respectivă a anului precedent** | **Gradul de influenţă,** +/- | **Contribuția la creștere, în %** |
| --- | --- | --- | --- | --- | --- |
| **Consumul final**, totaldin care | **191 142,3** | **100,6** | **103,2** | **3,2** | **80,9** |
| Consumul final al populației | 160 224,5 | 84,3 | 103,8 | 3,2 | 81,2 |
| Consumul final al administrației publice | 30 917,8 | 16,3 | 99,9 | 0,0 | -0,3 |
| **Formarea brută de capital** | **47 979,9** | **25,3** | **x** | **4,2** | **104,0** |
| Formarea brută de capital fix | 46 148,1 | 24,3 | 114,0 | 3,1 | 78,0 |
| Variația stocurilor | 1 831,8 | 1,0 | x | 1,0 | 26,0 |
| **Export net de bunuri și servicii** | **-49 105,9** | **-25,8** | **x** | **-3,4** | **-84,8** |
| Exportul de bunuri și servicii | 57 808,9 | 30,4 | 104,8 | 1,6 | 39,0 |
| Import de bunuri și servicii | 106 914,8 | 56,3 | 108,9 | 5,0 | 123,8 |
|  |  |
| **Produsul intern brut** | **190 016,3** | **100** | **104,0** | **4,0** | **100** |

*Sursă: Biroul Național de Statistică*

***Cererea internă* (consumul final și investițiile) a depășit cu circa 26% valoarea PIB.** Acest fapt relevă că necesitățile economiei sunt mult mai mari decît capacitatea ei de producere, diferența fiind acoperită din sursele externe. Prin urmare, această situație determină creșterea continuă a importurilor.

Referitor la structura cererii interne, se remarcă majorarea ponderii investițiilor (formării brute de capital) de la 18,5% în 2017 pînă la 20,1% în 2018. Astfel, ponderea consumului s-a diminuat: de la 81,5% pînă la 80%.

Creșterea intensivă a investițiilor publice, îmbunătățirea situației creditare a economiei naționale, precum și evoluția în creștere a investițiilor agenților economici au determinat creşterea activităţii investiţionale din țară în 2018. Au crescut, în special, investițiile publice în construcții inginerești (drumuri, căi de acces, etc.), mijloace de transport, clădiri nerezidențiale. Investițiile private au fost orientate preponderent în maşini şi utilaje și în mijloace de transport. Astfel, ***formarea brută de capital fix*** a înregistrat o creștere de 14%, contribuind la creșterea PIB cu 3,1 p.p. (sau 78% din creștere).

Investițiile publice au constituit principalul factor care a determinat creșterea activității investiționale în anul 2018, acestea asigurînd 58% din creșterea totală. Astfel, investițiile bugetare au însumat 4,2 mild. lei și au înregistrat o creștere de 57%. Creștere esențială au înregistrat, în special, investițiile din bugetul de stat (de 1,9 ori). Investițiile din bugetele unităților administrativ-teritoriale au crescut cu circa 15,7%. Majoritatea resurselor financiare publice (peste 45%) au fost investite în construcții inginerești (străzi, drumuri, sisteme de alimentare cu apă și canalizare, sisteme de încălzire, irigație, etc.), care au înregistrat o creștere de 44,5%. De asemenea, au crescut investițiile publice în clădirile nerezidențiale (+10,4%), în terenuri (de 3,8 ori), în imobilizări corporale (drepturi de proprietate intelectuală, cercetare-dezvoltare, programe informatice) (+46,4%).

Investițiile private, care ocupă o cotă de circa 60% în totalul investițiilor, de asemenea, au crescut, dar cu un ritm mai redus - cu 2,6%. Agenții economici și-au majorat investițiile, în special, în mijloace de transport, echipamente, mașini și utilaje, clădiri rezidențiale și nerezidențiale. Unul din factorii principali care au asigurat creșterea investițiilor private a fost creșterea volumului creditelor acordate sectorului privat, ca rezultat al îmbunătățirii situației creditare din economie. Volumul investițiilor finanțate din creditele interne au crescut cu 72,3%. Circa 94% din această sumă a fost acordată sectorului privat.

***Consumul final*** **s-a caracterizat prin majorarea cu 3,2%** faţă de anul 2017, condiţionată, în general, de consumul final al gospodăriilor populaţiei, care a înregistrat o creștere de 3,8% și o contribuție la PIB de 3,2 p.p. Unul din factori care a determinat această creştere a fost majorarea fondului de remunerare a muncii. Astfel, în anul 2018, fondul de remunerare a muncii a constituit 44,1 mild. lei, față de 38,6 mild. lei în anul 2017. În același timp, cîştigul salarial mediu lunar brut al unui salariat din economia naţională în anul 2018 s-a majorat cu 13,2% în termeni nominali și cu 9,9% în termeni reali faţă de 2017. Creșterea reală a salariilor a constituit principalul factor de influență a consumului privat.

Deși influența fondului de remunerare este evidentă, acesta nu acoperă în totalitate consumul final al populației, care este finanțat și din alte surse, cum ar fi remiterile de peste hotare, consumul alimentat din economia neobservată etc.

Transferurile de mijloace bănești din străinătate au impact semnificativ asupra consumului privat și dețin o pondere de 15% în veniturile disponibile ale populației. De aceea, temperarea ritmului de creștere a remiterilor în anul trecut a influențat încetinirea ritmului de creștere a consumului privat. În a doua jumătate a anului 2018 transferurile de mijloace baneşti din străinătate efectuate de persoanele fizice (rezidente şi nerezidente) prin băncile din Republica Moldova au înregistrat chiar diminuare (-3,4%) față de perioada respectivă din anul 2017. Însă, creșterea reală a salariilor în ultimul trimestru a jucat un rol important în stimularea consumului, astfel încît trendul consumului și-a consolidat poziția spre majorare.

De asemenea, **și comerţul exterior** a înregistrat ritmuri de creștere mai temperate în a doua jumătate a anului. Evoluția comerțului exterior a fost determinată de un şir de factori, precum: aprecierea monedei naţionale, rezultatele sectorului industrial, dezvoltarea intensă a ramurii industriei automotive – determinată de creşterea numărului de investitori cointeresaţi şi a mediului de afaceri mai atractiv etc. Se menţine importul produselor necesare pentru aprovizionarea sectorului de afaceri şi funcţionarea economiei, precum şi celor destinate consumului populaţiei.

Exportul de bunuri și servicii a înregistrat o creștere reală de 4,8%, contribuind la creșterea PIB cu 1,6 p.p., în timp ce importul a crescut cu 8,9%, contribuția acestuia asupra evoluției PIB fiind mai mare – 5 p.p., ceea ce a majorat și mai mult soldul negativ al exportului net și a sustras 3,4 p.p. din creșterea PIB.

**Inflaţia**

Asupra modificărilor prețurilor în ianuarie-februarie 2019 au influențat factorii monetari (creșterea masei monetare, politica restrictivă a Băncii Naționale a Moldovei), precum și nemonetari (politica fiscală, evoluția cursului de schimb etc.).

***Dinamica ratei inflației,*** *%*

 *Sursă: Biroul Naţional de Statistică*

**Rata inflației**, în luna februarie 2019, a constituit 1,7% față de decembrie 2018, înregistrînd o majorare de 1,5 p.p. comparativ cu rata inflației din aceeași perioadă a anului 2018. Rata anuală a inflaţiei a constituit 2,4%, fiind sub nivelul ţintă a inflaţiei stabilit de Banca Națională a Moldovei (5% +/- 1,5%).

***Dinamica ratei inflației în ianuarie-februarie 2015–2019,*** *%*

|  |  |  |  |  |
| --- | --- | --- | --- | --- |
| **Anii** | **Față de luna precedentă** | **Februarie****față de decembrie a anului precedent** | **Ianuarie-februarie****față de perioada similară a anului precedent** | **Rata inflației medie lunară** |
| **Ianuarie** | **Februarie** |
| **2015** | 0,8 | 2,2 | 3,1 | 5,6 | 1,5 |
| **2016** | 0,7 | -0,5 | 0,1 | 11,8 | 0,2 |
| **2017** | 1,2 | 1,2 | 2,4 | 3,8 | 1,2 |
| **2018** | 0,0 | 0,2 | 0,2 | 5,5 | 0,3 |
| **2019** | 1,3 | 0,4 | 1,7 | 2,3 | 0,9 |

 *Sursă: Biroul Național de Statistică*

***Prețurile la produsele alimentare*** în luna februarie 2019 au înregistrat **o creștere de 2,6%** față de decembrie 2018. În perioada vizată s-au majorat prețurile la legume proaspete cu 17,2%, cartofi - cu 10,6%, fructe proaspete - cu 8,6%, zahăr – cu 2,7%, pește și conserve din pește – cu 2,3% etc. Totodată, au fost înregistrate scăderi ale prețurilor la ouă cu 7,8%.

Ca rezultat, creșterea prețurilor la produsele alimentare a avut o contribuție pozitivă la IPC general de 1 p.p. Creșterea prețurilor la legume a contribuit la majorarea IPC general cu 0,6 p.p., fructe proaspete – cu 0,2 p.p., cartofi - cu 0,1 p.p. totodată, prețurile la ouă au contribuit la micșorarea IPC general cu 0,1 p.p.

Dinamica prețurilor la produsele alimentare în Republica Moldova este determinată de caracterul sezonier al economiei. În lunile de vară se înregistrează o scădere esențială a prețurilor la legume, fructe, cartofi etc., cu o ulterioară majorare a acestora în lunile de iarnă.

***Prețurile la mărfurile nealimentare*** în februarie 2019 **s-au majorat cu 1,6%** faţă de decembrie 2018, în special, ca rezultat al majorării prețurilor la țigări – cu 25,6%, mașini de spălat – cu 1,4%, televizoare - cu 1,2% etc. Totodată, s-au redus prețurile la medicamente – cu 0,7%, combustibil - cu 0,3% etc.

Fluctuațiile prețurilor la mărfurile nealimentare sînt determinate, în mare măsură, de evoluția cursului de schimb al monedei naționale. Plus la aceasta, majorarea prețurilor minime pentru țigările comercializate în R. Moldova, conform Legii bugetului de stat pentru anul 2019, a condiționat majorarea prețurilor la această categorie de mărfuri.

Contribuția prețurilor la mărfurile nealimentare asupra modificării IPC general a fost de 0,6 p.p. datorită creșterii prețurilor la țigări.

***Tarifele la serviciile prestate populației*** **s-au majorat cu 0,4%** față de decembrie 2018, fiind cauzată, în mare parte, de majorarea costurilor la serviciile de sănătate cu 3,3% și educație și învățămînt – cu 1,3%. Per ansamblu, contribuția tarifelor la servicii asupra IPC general a fost neesențială (0,1%).

***Contribuția principalelor componente la rata inflației,***

***luna februarie față de decembrie a anului precedent*** *(p.p.)*

*Sursă: Biroul Naţional de Statistică*

*Calculele Ministerului Economiei și Infrastructurii*

Rata **inflației de bază**[[2]](#footnote-2)*exclusiv produse alimentare și băuturi, combustibili, produse şi servicii cu prețuri reglementate* a fost 2% fată de decembrie 2018, cu 1,7 p.p. mai mare decît nivelul ratei inflației de bază în luna respectivă a anului 2018. Rata inflației *exclusiv produse alimentare și băuturi* a fost 1,1%, *exclusiv combustibil* – 1,8%. Rata inflației *exclusiv produse și servicii cu prețuri reglementate* a constituit 2,1%. Prețurile la produse şi servicii reglementate s-au majorat cu 1,5% faţă de decembrie 2018.

***Dinamica ratei anuale a inflației***

*(fată de luna respectivă a anului precedent),* ***%***

*Sursă: Biroul Naţional de Statistică*

**Cursul de schimb şi piaţa valutară**

 De la începutul anului 2018 moneda naţională a marcat o depreciere de 0,1% faţă de dolarul SUA în termeni nominali (de la 17,14 lei pentru 1 dolar american la 01.01.2019 pînă la 17,16 lei la 28.02.2019). Faţă de Euro leul moldovenesc s-a depreciat cu 0,2%. Principalii factori care au determinat fluctuațiile  monedei naționale au fost intrările de valută străină datorită exporturilor, remiterilor valutare de peste hotare și investițiilor, oscilaţiile dolarului SUA pe pieţele valutare internaţionale și politica monetară a BNM.

***Evoluţia cursului de schimb al monedei naţionale***

***faţă de dolarul SUA şi Euro,*** *Lei/USD, Lei/EUR*

*Sursă: Banca Naţională a Moldovei*

Oferta de valută de la persoanele fizice este în diminuare. În ianuarie-februarie 2019, ***gradul de acoperire a cererii nete de valută*** din partea agenților economici prin oferta netă de valută de la persoanele fizice a constituit 54,7%, comparativ cu 109,2% în ianuarie-februarie 2018. Deficitul de valută pe piața valutară este determinat, în mare parte, de micșorarea fluxului remitențelor valutare de peste hotare.

***Gradul de acoperire a cererii nete de valută străină din partea agenţilor economici***

***prin oferta netă de valută străină de la persoanele fizice,*** %

*Sursă: Banca Naţională a Moldovei*

În structura ofertei nete de valută de la persoanele fizice ponderea majoră revine monedei euro – 67,4%, ponderea dolarului a constituit 6,8%, rublei rusești – 13,1%.

În condițiile cererii nete de valută neacoperite, în luna februarie BNM a efectuat vînzări nete pe piaţa valutară interbancară în valoare de 84,8 mil. dolari. De la începutul anului Banca Naţională a Moldovei (BNM) a efectuat vînzări nete pe piaţa valutară interbancară în valoare de 177,5 mil. dolari.

***Activitatea BNM pe piaţa interbancară,***

*echivalentul în mil. dolari SUA*

 *Sursă: Banca Naţională a Moldovei*

Situația respectivă a determinat diminuarea ***Stocului activelor valutare de rezervă ale BNM*** cu 6,7% comparativ cu nivelul înregistrat la sfîrşitul anului 2018 şi cu 1,7% - faţă de situația la 28.02.2018, atingînd o valoare de 2793,9 mil. dolari (la 28.02.2019). Micșorarea activelor oficiale de rezervă se datorează nu numai intervenţiilor pe piaţa valutară internă sub formă de vînzări de valută, dar și plăților aferente serviciului datoriei publice.

***Activele oficiale de rezervă ale Băncii Naţionale a Moldovei,***

*mil. dolari SUA*

 *Sursă: Banca Naţională a Moldovei*

**Indicatorii monetari**

***Masa monetară M3*** la sfîrşitul lunii februarie 2019 a constituit 82,6 mild. lei şi s-a majorat cu 6,3% comparativ cu situația similară din anul 2019. În componența M3 intră banii lichizi în circulație (25%), depozite în lei la vedere (20,9%), depozite în lei la termen (23,2%) și depozitele în valută (30,9%).

Cea mai mare parte în structura M3 revine depozitelor - 75%. La sfîrşitul lunii februarie 2019 soldul acestora a fost la nivel de 61,9 mild. lei, înregistrînd o majorare cu 4,4% faţă de sfîrşitul lunii februarie 2018.

***Contribuția componentelor la evoluția masei monetare M3***

***la sfîrşitul lunii februarie 2015-2019,*** *mil. lei*

*Sursă: Banca Naţională a Moldovei*

Creșterea continuă a economiilor caracterizează evoluția sectorului bancar începînd cu a doua jumătate a anului 2016. Faţă de sfîrşitul lunii februarie 2018 soldul *depozitelor în monedă naţională* (58,8% din volumul total) s-a majorat cu 4,6%, atingînd un volum de 36,4 mild. lei. Este de remarcat creșterea semnificativă a depozitelor la vedere – cu 15,2%, contribuind cel mai mult la creșterea masei monetare M3. Aceasta se argumentează prin faptul că populația preferă să-și păstreze economiile în lei avînd acces la ele fără restricții, în pofida dobînzii mai mici comparativ cu depozitele la termen. Totodată, depozitele la termen sunt în diminuare cu 3,4% față de sfîrșitul lunii februarie 2018.

***Soldul depozitelor şi ratele dobînzii (medii lunare)***

 ***la sfîrşitul lunii februarie 2015-2019***

 *Sursă: Banca Naţională a Moldovei*

În luna februarie 2019 au fot atrase depozite noi în monedă naţională cu 13,6% mai puțin comparativ cu luna februarie 2018.

Soldul *depozitelor în valută străină* este cu 4,2% mai mare față de situația de la sfîrşitul lunii februarie 2018, însumînd 25,5 mild. lei. Deoarece soldul depozitelor în valută străină este recalculat în lei, valoarea acestora în mare parte depinde de evoluția cursului de schimb. În luna februarie 2019 au fost atrase depozite noi în valută străină cu 12,1% mai puțin față de luna februarie 2018. Ca factor determinant al evoluției pasive în acest domeniu poate fi menționată aprecierea monedei naționale față de dolarul SUA și Euro, preferința populației de a-și păstra economiile în lei, precum și ratele foarte joase ale dobînzii.

Volumul de *bani în circulaţie* a constituit 20,7 mild. lei și a crescut cu 12,3% faţă de situaţia de la sfîrşitul lunii februarie 2018. Banii în circulație reprezintă numerarul implicat în procesul de conversie, și anume: bancnote, monede metalice etc. În sfera schimbului de mărfuri banii ca mijloc de circulaţie asigură executarea plăţilor pentru cumpărarea materiei prime şi a materialelor şi achitarea cu producătorii de mărfuri pentru producţia finită. Respectiv, creșterea continuă a banilor în cirulație reflectă intensitatea activității economice.

Datorită nivelului redus al ratelor dobînzii la credite, precum și lansării programului ”Prima casă”, *creditarea* economiei se înviorează.Soldul creditelor în economie a marcat o creştere cu 8,8% faţă de nivelul înregistrat la sfîrşitul lunii februarie 2018, constituind 39,8 mild. lei. Soldul creditelor în valută străină s-a majorat cu 1,2%, iar al celor în monedă naţională - cu 15%. Cu toate acestea, există reticența din partea băncilor în a oferi credite, dată fiind norma rezervelor obligatorii înaltă și profitabilitatea acestora.

În portofoliul de credite acordate cea mai mare pondere – 25,2% - revine creditelor destinate comerțului, apoi 14,7% - consumului, 11,8% - pentru procurarea/construcţia imobilului, 9,6% - industriei alimentare etc. Cea mai intensă creștere a fost înregistrată la creditele acordate pentru procurarea/construcţia imobilului, volumul cărora s-a majorat față de februarie 2018 de circa 1,6 ori (1,5 mild.lei), fapt care se explică inclusiv prin lansarea în luna martie 2018 a programului "Prima Casă".

***Soldul creditelor şi ratele dobînzii (medii lunare)***

 ***la sfîrşitul lunii februarie 2015-2019***

*Sursă: Banca Naţională a Moldovei*

În luna februarie 2019 a fost acordat un volum de credite noi în monedă națională mai mare de 1,6 ori față de cel din luna februarie 2018. Totodată, volumul de credite noi acordate în valută străină s-a majorat cu 11,2%.

**Rata de bază** se aprobă în calitate de rată de referinţă pentru principalele operaţiuni de politică monetară pe termen scurt. Aceasta se stabilește de către BNM în rezultatul evaluării balanței riscurilor interne și externe cărora ar putea fi supusă economia Republicii Moldova și a perspectivelor inflației pe termen scurt și mediu. Începînd cu 05.12.2018, rata de bază este menținută la un nivel stabil de 6,5%.

***Evoluția ratei de bază și a ratelor dobînzii la depozite și credite, %***

*Sursă: Banca Națională a Moldovei*

Gradul de acoperire a creditelor prin depozite a fost la nivel de 155,7%. Aceasta indică faptul că există resurse pentru intensificarea creditării, iar băncile comerciale au lichiditatea necesară pentru finanţarea economiei.

Un indicator important care arată atît eficiența bancară, cît și riscul creditării, este nivelul creditelor neperformante. Acestea reprezintă datoriile care cel mai probabil nu vor fi rambursate, astfel creînd probleme și dificultăți băncilor creditoare. Soldul datoriei la credite neperformante ca pondere în soldul total al datoriei la credite după 2 ani de evoluție ascendentă, înregistrează o tendință de diminuare de la 18,5% în luna noiembrie 2017 (cînd a fost atins nivelul maxim) pînă la 11,9% în luna februarie 2019. Diminuarea ponderii creditelor neperformante se explică prin faptul că băncile au aplicat unele proceduri noi (separarea activelor „bune” de cele „rele” etc.), care au condus la reducerea stocului acestora.

***Datoria la credite neperformante,*** *% din total datorie la credite*

*Sursă: Banca Națională a Moldovei*

1. **Sectorul public**

**Bugetul public național**

În perioada ianuarie-februarie a anului 2019 bugetul public național (BPN) a fost caracterizat de următoarele cifre: un volum al **veniturilor** de 8,4 mild.lei și un ritm de creștere de 8,6%, un volum de **cheltuieli** de 9,3 mild. lei și 20,2% majorare. Cheltuielile bugetare au depășit veniturile cu 837,3 mil.lei. În aceeași perioadă a anului trecut BPN s-a soldat cu excedent (50,2 mil.lei).

***Indicatorii principali privind executarea Bugetului Public Național,*** *mil.lei*

|  |  |  |
| --- | --- | --- |
|  | Bugetul Public Național | Inclusiv: |
| Bugetul de Stat | Bugetele locale | Bugetul Asigurărilor Sociale de Stat | Fondurile Asigurărilor de Asistență Medicală |
| Venituri | **8 434,4** | 4 997,4 | 2 233,2 | 3 577,0 | 1 002,0 |
|  din care *transferuri primite* |  |  | *1 650,1* | *1 488,5* | *235,9* |
| Cheltuieli | **9 271,7** | 5 866,1 | 2 357,8 | 3 511,5 | 911,5 |
|  din care *transferuri acordate* |  | *3 374,5* |  |  |  |
| Deficit (-)/Excedent(+) | **-837,3** | -868,7 | -124,6 | 65,5 | 90,5 |

 *Sursă: Ministerul Finanțelor*

Cele mai multe acumulări de ***venituri la BPN*** au fost înregistrate din contul *impozitelor și taxelor* – 61,3% (5,2 mild.lei), 33,5% (2,8 mild.lei) - contribuțiilor și primelor de asigurări obligatorii, 4,5% (0,4 mild.lei) - altor venituri (din proprietate, vânzarea mărfurilor și serviciilor, amenzi și sancțiuni, donații voluntare etc.) și 0,7% (58,4 mil.lei) - granturilor primite (de la guvernele altor state și din partea organizațiilor internaționale).

Acumulările veniturilor din contul impozitelor și taxelor au înregistrat o creștere de 7,9% față de cele din lunile ianuarie-februarie 2018. Impozitele și taxele pe mărfuri şi servicii constituie cea mai mare pondere (73,3%) în volumul total al impozitelor și taxelor, confirmînd faptul că economia noastră este bazată pe consum, apoi impozitele pe venit – 21,5% și impozitele pe proprietate – 0,4%. Față de ianuarie-februarie 2018, cel mai mult a crescut ponderea încasărilor din impozitele și taxele pe mărfuri şi servicii, ceea ce reflectă o administrare fiscală mai bună și, implicit, scoaterea din umbră a unei părți din activitatea economică.

Pentru a reduce fenomenul salariilor în plic, în luna octombrie 2018 a intrat în vigoare prevederile reformei fiscale privind reducerea impozitului pe venit pentru persoanele fizice de la 18% la 12%, prin stabilirea unei cote unice. Prin urmare, în perioada octombrie 2018 – ianuarie 2019 au fost acumulate încasări bugetare mai puține din contul impozitelor pe venitul persoanelor fizice (pe salariu) comparativ cu lunile respective din anul precedent. În luna februarie însă se observă o ușoară îmbunătățire, cel mai probabil ca rezultat al ieșirii din umbră a salariilor, acesta fiind și scopul primordial al reformei respective.

*Sursă: Ministerul Finanțelor*

După clasificarea economică, cea mai mare pondere în volumul total al ***cheltuielilor*** revine prestațiilor sociale – 41%, urmată de cheltuielile de personal – 31%, cheltuielile pentru achiziționarea bunurilor și serviciilor – 17%, acordarea subsidiilor – 5% și achitarea dobînzilor pentru la datoria de stat – 2%. După clasificarea funcțională, cheltuielile cu cea mai mare cotă sunt cheltuielile pentru protecția socială – 41%, învățămînt – 20%, ocrotirea sănătății – 11%, servicii de stat cu destinație generară – 10%, servicii în domeniul economiei – 6,6% etc.

***Cheltuielile BPN după clasificarea funcțională,***

*Ianuarie-februarie 2019, mil.lei*

*Sursă: Ministerul Finanțelor*

Încasările la *bugetul de stat* pe toate componentele au constituit circa 5 mild.lei (cu 8,8% mai mult decît în ianuarie-februarie 2018). Impozitelor și taxelor dețin ponderea de circa 94%. Cel mai mare generator de venituri la bugetul de stat a fost Serviciul Fiscal de Stat. Veniturile administrate de către instituție au constituit circa 2,4 mild. lei (+10,7%). Colectările Serviciului Vamal s-au majorat cu 2,3%, constituind 2,7 mild. lei. Veniturile din TVA au înregistrat o creștere de 8%, dar din accize – cu 10,8%.

Partea de cheltuieli a bugetului de stat s-a realizat în sumă de circa 5,9 mild. lei, care au fost cu 15% peste nivelul lunilor ianuarie-februarie ale anului 2018. Executarea bugetului de stat s-a soldat cu un deficit de -868,7 mil. lei.

La *bugetele locale* în perioada de analiză au fost acumulate venituri în sumă de circa 2,2 mild.lei, în creștere cu 22%. Din suma totală a veniturilor bugetelor locale, veniturilor proprii revin 26,1%, restul fiind transferurile de la bugetul de stat. S-au efectuat cheltuieli în sumă de 2,4 mild. lei, cu 38,5% peste nivelul lunilor ianuarie-februarie 2018. În ansamblu, bugetele locale au înregistrat un deficit de -124,6 mil. lei.

La *bugetul asigurărilor sociale de stat* (BASS)au fost acumulate venituri în sumă de circa 3,6 mild.lei, inclusiv: contribuţii de asigurări sociale de stat obligatorii – 2,1 mild. lei (58%), transferuri de la bugetul de stat – 1,5 mild. lei (41,6%) și alte venituri – 20,1 mil. lei. Veniturile totale acumulate la acest buget au fost în creştere cu 11,5%. S-au efectuat cheltuieli în sumă de 3,5 mild. lei, cu 14,6% mai mult. Respectiv, bugetul asigurărilor sociale de stat a înregistrat un sold bugetar pozitiv la nivel de 65,5 mil. lei.

Reforma fiscală menționată mai sus prevede, de asemenea, și reducerea contribuției angajatorului la BASS de la 23% la 18%. Conform analizei lunare a încasărilor din contribuții și prime de asigurării obligatorii, impactul reformei a început să ia contur încă în luna octombrie, cînd itmurile anuale de creștere s-au temperat, în luna decembrie fiind înregistrată chiar diminuarea încasărilor respective comparativ cu luna decembrie 2017. Însă, considerăm că obiectivul indirect al reformei respective de a scoate din umbră activitatea agenților economici treptat se realizează, astfel încît încasările au înregistrat creștere de 7,3% în luna februarie curent. În caz contrar, acumulările bugetare ar fi fost mai puține.

Reforma fiscală

 *Sursă: Ministerul Finanțelor*

În ianuarie-februarie 2019 la *fondurile asigurărilor obligatorii de asistenţă medicală* au fost acumulate venituri în sumă de 1 mild.lei, inclusiv: încasări din contribuții și prime pentru asigurările obligatorii de asistență medicală – circa 759,6 mil.lei (75,8%), transferuri primite de la bugetul de stat – 235,9 mil.lei (23,5%) și alte venituri – 6,5 mil. lei. Veniturile totale acumulate au fost mai mici decît nivelul înregistrat în ianuarie-februarie 2018 cu 7,1%. S-au efectuat cheltuieli pentru ocrotirea sănătăţii în sumă de 911,5 mil. lei, cu 12,5% mai mult. Executarea fondurilor asigurărilor obligatorii de asistenţă medicală a înregistrat o depăşire a veniturilor față de cheltuieli în sumă de 90,5 mil. lei.

**Datoria de stat administrată de Guvern**

**Datoria de stat (internă şi externă) administrată de Guvern a însumat circa 52 mild.lei** la sfîrşitul lunii februarie 2019, fiind în creștere cu 1,4% faţă de aceeaşi dată a anului 2018. În structura totală a datoriei de stat, datoria internă are o pondere de 45% și, respectiv, datoria externă – 55%.Nivelul de îndatorare a țării, deși pare destul de înalt, se încadrează în parametrii de risc stipulați în Programul Managementul datoriei de stat pe termen mediu (2019-2021).

***Datoria de stat internă*** s-a majorat față de situația de la sfîrșitul lunii februarie 2018 cu 3%. Situația respectivă s-a produs din contul majorării emisiunii valorilor mobiliare de stat (VMS) pe piaţa primară. O creștere atît de neesențială ne permite să constatăm o oarecare stabilitate la capitolul datoriei interne.

Stocul datoriei de stat interneeste complet format din VMS, volumul cărora a constituit circa 23,4 mild.lei la preţul de cumpărare, inclusiv: VMS emise pe piaţa primară – 8,3 mild.lei (în creștere cu 12%), VMS convertite (datoria de stat internă contractată anterior de la BNM convertită în VMS) – 2063,4 mil. lei (la nivelul situației similare a anului 2018) și VMS emise pentru executarea garanției de stat – 13,1 mild.lei (față de situația similară a anului trecut denotă o diminuare cu 210 mil.lei, ca rezultat al executării obligaţiilor de plată derivate din garanţiile de stat). VMS emise pentru executarea garanției de stat au intrat în componența datoriei de stat interne în luna octombrie 2016, cînd soldul s-a majorat brusc cu 13,3 mil.lei.

Valorile mobiliare de stat cu scadenţă pînă la un an au fost emise pe trei termene: 91, 182 și 364 zile, ponderea acestora în totalul VMS comercializate fiind de circa 89%. Majoritatea VMS au fost emise pe termen de 364 zile (41,3%), după care urmează cele emise pe 182 zile (31,2%) și 91 zile (16,3%). Scadența scurtă a titlurilor de stat crește riscul de refinanțare a datoriei, punînd un impediment considerabil în calea implementării unor proiecte investiționale pe termen lung. Se observă creșterea ponderii VMS acordate pe 364 zile cu 4,7 p.p.

Piața VMS este în continuare dominată de băncile comerciale (circa 76%), care au în prezent lichidități în exces. Restul investitorilor sunt în continuare slab dezvoltați și neinițiați în investițiile în titluri de stat (nivelul jos de educație financiară a populației și lipsa de cunoștință cu privire la posibilitățile și avantajele investițiilor în instrumentul respectiv).

Rata medie a dobînzii la VMS realizate prin licitaţie în luna februarie 2019 a fost de circa 6,12% (cu 0,6 p.p. sub nivelul lunii februarie 2018). Rata dobînzii la VMS, la fel ca și rata dobînzii la depozite și credite, sunt corelate cu rata de bază a BNM. În același timp, se observă faptul că rata dobînzii la VMS este mai mare decît rata dobînzii la depozitele în monedă națională - principalele instrumente de investiții concurente. Constatarea respectivă determină alegerea investitorilor de a-și plasa lichiditățile în instrumente mai rentabile, cu o dobîndă mai mare, respectiv, în VMS.

***Evoluția lunară a ratelor dobînzii la VMS și depozitele în monedă națională, %***

 *Sursă: Ministerul Finanțelor, Banca Națională a Moldovei*

Soldul ***datoriei de stat externe*** administrată de Guvern a însumat 1666,9 mil. dolari, comparativ cu 1710,5 mil. dolari la data de 28 februarie 2018 (în diminuare cu 2,5%). În lunile ianuarie-februarie 2019 surse externe de finanțare au intrat în valoare de circa 2,6 mil.dolari, dar au fost rambursate – 32,7 mil.dolari. Respectiv, finanțarea externă netă a atins -30,1 mil.dolari. La evoluția datoriei externe în dolari a contribuit fluctuaţia ratei de schimb a dolarului american faţă de alte valute, care a atins valori pozitive și a constituit 8 mil. dolari.

***Intrări lunare de surse externe de finanțare, rambursările și finanțarea externă netă*** *(mil.dolari)*

 *Sursă: Ministerul Finanțelor*

# Sectorul real

**Industria**

În luna ianuarie 2019 **volumul producției industriale a crescut nesemnificativ cu 0,4%** comparativ cu luna ianuarie 2018.

În prima lună a anului 2019, creșterea sectorului industrial a fost asigurată de *producţia şi furnizarea de energie,* celelalte componente ale sectorului înregistrândevoluții negative. Astfel, ramura energetică a înregistrat o creștere de 9,5%, iar *industria prelucrătoare* și *industria extractivă* au înregistrat diminuări de -2,6% și -17,7%, respectiv.

|  |  |
| --- | --- |
| ***Evoluția sectorului industrial și contribuția ramurilor la creștere, %,*** *Ianuarie**2015-2019* | ***Structura sectorului industrial, %****Ianuarie 2019* |
|  |  |
| *Sursă: Biroul Naţional de Statistică* |

Printre ramurile care au înregistrat o evoluție pozitivă și au influențat **creșterea sectorului industrial** în ianuarie 2019 se numără: producerea de piese și accesorii pentru autovehicule și motoare (evoluția +77%, contribuția la IPI +3,3 p.p.), producția și furnizarea de energie (+9,5%; +2,4 p.p.), fabricarea produselor din plastic (+40%; +1 p.p.;), fabricarea produselor textile (+20,4%; +0,7 p.p.), industria prelucrătoare a cărnii (+2,5%; +0,2 p.p.). De asemenea, în trend au apărut ramuri noi precum sunt: fabricarea fibrelor sintetice și artificiale și fabricarea săpunurilor, detergenților, a produselor cosmetice și de parfumerie (+9,8%; +0,2 p.p.); producția de rezervoare, cisterne, containere metalice, radiatoare și cazane (+0,3 p.p. la IPI). A crescut și producția de preparate farmaceutice (+24,9%), însă această creștere se datorează, preponderent, bazei joase de comparație înregistrată în luna ianuarie 2018, cînd producția a scăzut cu 61,8%.

Evoluțiile menționate mai sus se datorează sporirii cererii interne și externe pentru produsele respective, precum și dezvoltării ramurii automotive în cadrul Zonelor Economice Libere, ca rezultat al extinderii activității investitorilor străini.

Totodată, printre industriile care și-au restrâns volumul producției și **au contribuit negativ la evoluția sectorului industrial** în ianuarie 2019se numără: fabricarea de maşini şi utilaje (-72%; -1,9 p.p.); fabricarea articolelor de îmbrăcăminte (-21,2%; -1,8 p.p.), fabricarea sticlei și a articolelor din sticlă (-26,6%; -0,7 p.p. la IPI), tăbăcirea și prelucrarea pieilor și fabricarea încălţămintei (-32,1%; -0,8 p.p.), fabricarea de fire și cabluri (-16,6%; -0,5 p.p.), fabricarea băuturilor (-5,9%; -0,4 p.p.), fabricarea de uleiuri și grăsimi vegetale (-9,6%; -0,4 p.p.).

Principalele constrângeri care limitează producția industrială rămîn a fi competitivitatea scăzută a produselor moldovenești cauzată de utilaje de producție și standarde de calitate depășite, subdezvoltarea concurenței în unele ramuri industriale, variația prețurilor, micșorarea producției agricole la unele produse utilizate ca materie primă în industria alimentară. De asemenea, temperaturile medii mai joase înregistrate în luna ianuarie a fost unul din factori care, pe de o parte,a stimulat producția și furnizarea de energie, pe de altă parte, a constrâns producția industriei extractive.

|  |
| --- |
| ***Principalele ramuri care au influențat evoluția industriei în Ianuarie 2019, p.p.****(+ influență pozitivă; - influență negativă)*  |

**Transportul**

**Volumul mărfurilor transportate în ianuarie 2019 a crescut cu 3,2%, însumând 889,2 mii tone.** Creșteri ale volumului mărfurilor transportate au înregistrat întreprinderile de transport feroviar (+14,8) și aerian (+16,2%), cele din domeniul rutier și fluvial înregistrând descreșteri (5% și 40% respectiv). Totuși, în structura serviciilor de transport predomină transportul rutier care ocupă peste 50% din volumul total al serviciilor și transportul feroviar ce deține o pondere de circa 47%.

|  |
| --- |
| ***Evoluţia lunară a transportului de mărfuri,*** *% faţă de luna corespunzătoare a anului precedent* |
|  |

*Sursă: Biroul Naţional de Statistică*

În general, creșterea serviciilor de transport este legată de evoluțiile din sectoarele economice și de dinamica schimburilor comerciale. În prima lună a anului exporturile au crescut cu 6,4%, producţia industrială cu 0,4%.

**Numărul pasagerilor transportați** a crescut. În ianuarie 2019 au fost transportați circa 8 milioane pasageri, cu 1,2% mai mult față de ianuarie 2018. Creșteri ale numărului de pasageri au fost înregistrate doar în cazul transportului rutier (+1,5%), care ocupă o cotă de 97% pe piața serviciilor de transport-pasageri. Transportul de călători pe celelalte căi de transport au rămas în descreștere: transportul naval -22,4%, transportul feroviar -7,8%, transportul aerian -6,4%.

|  |
| --- |
| ***Evoluţia lunară a transportului de pasageri,*** *% faţă de luna corespunzătoare a anului precedent* |
|  |

*Sursă: Biroul Naţional de Statistică*

Premise pentru situația nefavorabilă în sectorul transportului de călători sunt create de ponderea înaltă a economiei neobservate în sector (circa 20%), de ineficiența și performanța scăzută a serviciilor de transport public, precum și de creșterea numărului de automobile deținute de populație (importurile de vehicule rutiere a crescut cu 22,7% în anul 2018 și cu 10,8% în ianuarie 2019).

1. **Relaţii externe**

**Balanţa de plăţi**

Relaţiile ţării noastre cu exteriorul sunt reflectate în Balanţa de plăţi: conform datelor BNM privind Balanța de plăți (versiunea 6), în anul 2018 se accentuează un grad înalt al deschiderii economiei naţionale şi vulnerabilităţii faţă de mediul exterior. Principalele agregate ale Balanţei de plăţi au fost marcate de creșterea exporturilor cu 10,6%, importurilor - cu 18,9%, veniturilor nete primare - cu 6% şi celor secundare - cu 2,2%, acumulărilor nete de angajamente la investiţiile străine directe - cu 44,2% față de perioada respectivă a anului 2017.

***Evoluţia principalelor agregate ale balanţei de plăţi,***

***2017-2018, mil. dolari SUA***

|  | **2017** | **2018****preliminar** |
| --- | --- | --- |
| **CONTUL CURENT** | **-562,1** | **-1 186,7** |
| Bunuri şi servicii | -2 252,1 | -2 935,5 |
| Bunuri | -2 569,1 | -3 308,8 |
|  export (FOB) | 1 857,7 | 1 962,1 |
|  import (FOB) | 4 426,7 | 5 270,9 |
| Servicii | 317,0 | 373,3 |
| Venituri primare | 556,6 | 590,2 |
|  compensarea rezidenţilor din muncă (intrări) | 839,4 | 941,4 |
| Venituri secundare | 1 133,5 | 1 158,5 |
|  transferuri personale (intrări) | 799,5 | 896,0 |
| **CONTUL DE CAPITAL** | **-21,4** | **-39,4** |
| **Capacitatea netă (+) / necesarul net (-) de finanţare *(soldul conturilor curent şi de capital)*** | **-583,4** | **-1 226,1** |
| **CONTUL FINANCIAR** |  |  |
| **Capacitatea netă (+) / necesarul net (-) de finanţare *(soldul contului financiar)*** | **-507,6** | **-1 132,2** |
| Investiţii directe | -149,8 | -196,7 |
|  achiziționarea netă de active financiare | *11,1* | *35,3* |
|  acumularea netă de pasive | *160,8* | *232,0* |
| Investiţii de portofoliu | -0,3 | 4,4 |
| Derivate financiare - bancare, valoare netă | -0,4 | 1,1 |
| Alte investiţii | -888,3 | -1 176,5 |
|  achiziționarea netă de active financiare | *-446,5* | *-811,0* |
|  acumularea netă de pasive | *441,8* | *365,5* |
| Activele de rezervă ale statului, (-) micșorare, (+) majorare | 531,2 | 235,5 |
| **Erori şi omisiuni** | **75,8** | **93,9** |

*Sursă: Banca Naţională a Moldovei*

În anul 2018 deficitul ***contului curent*** a înregistrat un nivel de 1186,7 mil. dolari, majorîndu-se de 2,1 ori comparativ cu anul 2017. Această situație a fost determinată de creșterea semnificativă soldului negativ al bunurilor. În raport cu PIB deficitul contului curent a constituit 10,5%.

***Principalele componente ale contului curent în anii 2014-2018,***

*mil. dolari*

*Sursă: Banca Naţională a Moldovei*

Deficitul *balanţei comerciale* *de bunuri și servicii* a constituit 2935,5 mil. dolari, majorîndu-se cu 30,3% faţă de 2017. Deficitul comercial a fost acoperit de excedentele înregistrate la veniturile primare și secundare, în proporţie de 59,6% (în 2017 – 75%). În raport cu PIB deficitul comercial de bunuri şi servicii a constituit 26%.

*Exporturile* de bunuri au totalizat 1962,1 mil. dolari şi s-au majorat cu 5,6% comparativ cu 2017, iar în raport cu PIB acestea au constituit 17,4%.

Înviorarea cererii interne, aprecierea leului moldovenesc, intensificarea activității economice, precum și accelerarea activității investiționale au contribuit la creșterea *importurilor* de bunuri. Volumul total al acestora a însumat 5270,9 mil. dolari, fiind cu 19,1% mai mare faţă de 2017. Astfel, importul a constituit 46,6% în raport cu PIB.

Importul de produse energetice și electricitate a constituit 954,7 mil. dolari, majorîndu-se cu 27,9% comparativ cu 2017. Aceasta se datorează creșterii importului de gaz natural cu 46,6%, combustibil diesel – cu 32,2%, benzine auto – cu 17,3%. Concomitent, importul de cărbune s-a diminuat cu circa 28,2% și energia electrică – cu 3,3%.

*Balanţa serviciilor* a înregistrat un sold pozitiv de 373,3 mil. dolari, comparativ cu 317 mil. dolari în 2017. Exportul serviciilor s-a majorat cu 18%, iar importul - cu 18,1%. Această situație a fost determinată, în general, de creșterea mai intensă înregistrată la importul serviciilor de transport (cu 16,3% față de 6% pentru serviciile exportate). Totodată, important este de menționat creșterea esențială a exportului serviciilor de telecomunicații, de informatică şi de informații – de 25,6% față de 2017.

Soldul pozitiv al *balanței veniturilor* *primare* a constituit 590,2 mil. dolari, majorîndu-se cu 6% comparativ cu 2017 datorită creșterii cu 13% a soldului pozitiv al compensării pentru muncă, în timp ce veniturile din investiții au înregistrat ieșiri nete de 270,2 mil. dolari, cu 32,3% mai mult față de 2017. Raportul dintre soldul veniturilor primare și PIB a constituit 5,2%. Intrările totale de venituri s-au majorat cu 13,3%, pînă la 999,6 mil. dolari, iar ieșirile - cu 25,8%, pînă la 409,4 mil. dolari.

Valoarea intrărilor veniturilor din muncă peste hotare a constituit 941,4 mil. dolari, sau 8,3% în raport cu PIB, majorîndu-se față de 2017 cu 12,2%.

*Veniturile secundare* nete au înregistrat un excedent în valoare de 1158,5 mil. dolari, majorîndu-se cu 2,2% comparativ cu 2017. Intrările au însumat 1321 mil. dolari, cu 4% mai mult, iar ieșirile - cu 19% mai mult, însumînd 162,5 mil. dolari. Raportul dintre soldul veniturilor secundare și PIB a fost de 10,2%.

Transferurile personale au înregistrat *intrări* de 896 mil. dolari, majorîndu-se cu 12,1% comparativ cu 2017 și *ieșiri* de 84,3 mil. dolari, care s-au majorat cu 25,3%. Astfel, soldul transferurilor personale s-a majorat cu 10,9%, constituind 811,7 mil. dolari.

*Valoarea cumulativă a intrărilor veniturilor din muncă și a transferurilor personale* primite de peste hotare a fost evaluată la 1837,4 mil. dolari și s-a majorat cu 12,1% comparativ cu 2017. Raportate la PIB compensarea pentru muncă și transferurile personale primite de peste hotare au constituit 16,2%.

***Contul de capital*** a înregistrat un sold negativ de 39,4 mil. dolari, fiind de 1,8 ori mai mare față de 2017. Intrările de granturi aferente proiectelor investiţionale primite din exterior de administraţia publică au constituit 21,2 mil. dolari (de 1,5 ori mai mult comparativ cu 2017), în timp ce ieșirile nete de capital înregistrate la alte sectoare au însumat 60,6 mil. dolari (de 1,7 ori mai mult).

În 2018 ***soldul contului curent şi de capital*** a înregistrat un **necesar de finanţare de 1226,1 mil. dolari.**

***Contul financiar*** al balanţei de plăţi în 2018a înregistrat interări nete de capital în valoare de 1132,2 mil. dolari. Această situație a fost determinată, în special, de acumularea netă a pasivelor în  valoare de 595,1 mil. dolari, în timp ce activele financiare nete s-au micșorat cu 537,1 mil. dolari

*Investiţiile directe* au înregistrat intrări nete în valoare de 196,7 mil. dolari, majorîndu-se cu circa 31,3% comparativ cu 2017, ca urmare a creşterii nete de pasive cu 232 mil. dolari, în timp ce activele nete s-au majorat cu 35,3 mil. dolari.

Pe parcursul anului 2018, investitorii din Republica Moldova au efectuat investiții directe în străinătate sub formă de acțiuni în întreprinderile de peste hotare în valoare de 32,8 mil dolari, în timp ce activele sub formă de instrumente de datorii au înregistrat o majorare neesențială – cu 2,5 mil. dolari.

Creșterea netă a pasivelor (intrărilor de investiții directe)a fost generată de participațiile noi în capitalul întreprinderilor din Republica Moldova în valoare netă de 107,4 mil. dolari, de acumularea netă a datoriilor (sub formă de împrumuturi și credite comerciale) întreprinderilor rezidente față de investitorii lor direcți de peste hotare în valoare de 99,3 mil. dolari și de reinvestirea profiturilor de către investitorii străini în întreprinderile-fiice moldovenești în valoare de 25,2 mil. dolari.

***Acumularea netă de pasive a investițiilor directe pe instrumente,*** *mil. dolari*

*Sursă: Banca Naţională a Moldovei*

*Stocul total de pasive sub formă de investiții directe* la 31.12.2018 a fost evaluat la 4087,4 mil. dolari, din care participaţiile la capital deţin o pondere de 53,2%, împrumuturile de datorie – 46,8%.

În distribuţia geografică a capitalului acumulat, investitorilor din ţările UE le-au revenit ponderea majoră – 84,5%, celor din ţările CSI – 6%, altor ţări – 9,5%. Principalii investitori străini în Moldova sunt originari din Olanda, Franța, Spania, România, Cipru, Marea Britanie, Rusia, Italia, Germania,SUA.

***Distribuția geografică a stocului investițiilor străine directe (capital propriu) la 31.12.2018***

*Sursă: Banca Naţională a Moldovei*

Principalele activități economice care au beneficiat de investiţii directe din străinătate sunt industria prelucrătoare (24,8%) și activitățile financiare și de asigurări (24,2%) din stocul total de pasive a investiţiilor directe sub formă de capital propriu. Alte activităţi care au atras investitori străini au fost comerţul (16,4%), industria energetică (13,2%), informații și comunicații (8,9%), transport și depozitare (5%), tranzacţiile imobiliare (3,1%).

***Investiţiile directe, capital propriu acumulat la 31.12.2018, pe activităţi economice***

*Sursă: Banca Naţională a Moldovei*

*Investiţiile de portofoliu* pe parcursul anului 2018 au înregistrat ieșiri nete de 4,4 mil. dolari.

În anul 2018 *alte investiţii* au înregistrat intrări nete de mijloace financiare în valoare de 117,5 mil. dolari, ca urmare a scăderii nete a activelor cu 811 mil. dolari și majorării nete a pasivelor cu 365,5 mil. dolari.

1. **Sfera socială**

**Câștigul salarial mediu lunar brut** al unui salariat din economia națională în 2018 a constituit 6446,4 lei și s-a majorat în termeni nominali cu 13,2% față de anul 2017. În termeni reali salariul s-a majorat cu 9,9%. În sfera bugetară câștigul salarial mediu lunar a constituit 5675,1 lei, fiind în creștere cu 14,6% față de 2017, iar în sectorul real – 6748,2 lei și s-a majorat cu 12,5%, respectiv.

Salarii **mai mici** decât media pe țară în 2018 au fost plătite în domeniul „artă, activități de recreere și de agrement” – 3780,2 lei, agricultură, silvicultură și pescuit” – 4318,4 lei, „activități de cazare și alimentație publică” – 4544,0 lei, „învățământ” – 5147,4 lei, „activități de servicii administrative și de suport” – 5243,1 lei, „tranzacții imobiliare” – 5534,9 lei, „comerț cu ridicata și cu amănuntul” – 6009,7 lei, „transport și depozitare” – 6077 lei, „sănătate și asistență socială” – 6228 lei, „construcții” – 6456,2 lei. Salarii **mai mari** au fost achitate în domeniul „administrație publică” – 8397,8 lei, „activități profesionale, științifice și tehnice” – 8447,7 lei, „activități financiare şi de asigurări” – 12181,8 lei, „informații și comunicații” – 14276,1 lei, și în „alte activități de servicii” – 7182,1 lei.

**Numărul șomerilor,** estimat conform metodologiei Biroului Internațional al Muncii (BIM) în 2018 a fost de 38,4 mii, fiind cu 13,2 mii persoane mai mic față de 2017. Șomajul a afectat într-o proporție mai mare bărbații – 58,4% din total numărul de șomeri, la fel și persoanele din mediul urban – 65,6%.

**Rata șomajului** *(proporția șomerilor BIM în populația activă)* la nivel de țară în 2018 a înregistrat 2,2%, fiind mai mică cu 1,1 p.p. față de 2017 (4,1%). Au fost înregistrate disparități între rata șomajului în mediul urban și cel rural (respectiv, 4,5% și 1,8%). Rata șomajului la bărbați a constituit 3,5% și la femei – 2,5%. În rândurile tinerilor (15-24 ani) rata șomajului a constituit 7,4%. În categoria de vârstă 15-29 ani acest indicator a fost de 5,6%.

La oficiile forței de muncă în februarie 2019 au fost înregistrați circa 2,9 mii șomeri, fiind cu 11,6% mai puțini față de numărul acestora înregistrați în februarie 2018. Din totalul șomerilor înregistrați, au beneficiat de ajutor de șomaj 1118 persoane, numărul acestora fiind mai mic cu 28,5% față de aceeași perioadă a anului precedent. Mărimea medie a ajutorului de șomaj în perioada februarie 2019 a constituit 1630,27 lei, marcându-se o creștere de 0.2% față de perioada similară a anului 2018.

***Secția modelare și prognozare economică, 05.04.2019***

1. Valoarea adăugată brută se măsoară ca diferenţa dintre valoarea bunurilor şi serviciilor produse şi consumul intermediar, reprezentînd deci valoarea nou creată în procesul de producţie și este repartizată pe activităţi economice. [↑](#footnote-ref-1)
2. Indicele inflaţiei de bază reflectă sursele persistente ale presiunilor inflaţioniste care permite de a percepe trendul inflaţiei în cazul cînd efectele influenţelor temporare şi tranzitorii sunt eliminate. Calculul acestui indice se efectuează prin eliminarea din indicele preţurilor de consum general a efectelor unor şocuri tranzitorii de genul modificărilor intervenite în urma schimbării preţurilor şi tarifelor la bunuri şi servicii cu preţuri reglementate, a condiţiilor climaterice nefavorabile care au afectat oferta de produse alimentare, modificărilor de preţ la unele produse sezoniere şi a variaţiilor preţurilor internaţionale la combustibili. [↑](#footnote-ref-2)